Staatsrede 2017: EFF hardhandig uit die Nasionale Vergadering verwyderEFF-LP’s uit die parlement verwyder Veiligheidsbeamptes het Donderdagaand LP’s van die Ekonomiese Vryheidsvegters hardhandig uit die Nasionale Vergadering verwyder nadat speaker Baleka Mbete tevergeefs probeer het om hulle onder beheer te bring. Die EFF het pres. Jacob Zuma se staatsrede deurgaans ontwrig en hy was teen 20:10 nog steeds nie in staat om sy staatsrede te lewer nie. Julius Malema, leier van die EFF, het Mbete “irrasioneel, ongeduldig en partydig” genoem toe sy die party se LP’s versoek het om die vertrek te verlaat. Die EFF-LP’s het egter gesê dit is Zuma wat die vergadering moet verlaat. “Julle is baie streng met LP’s wat die reëls onderhou, maar is nie bereid om iemand uit te gooi wat die grondwet oortree het nie,” het die EFF gesê. Malema het gesê sy party sal nie die vergadering verlaat nie, waarna Mbete die veiligheidspersoneel versoek het om hulle te verwyder.